Z Á P I S N I C A
zo zasadnutia Obecného zastupiteľstva v Rakoviciach  
konaného dňa  30. októbra 2014 

Prítomní:

Starosta obce    -     Dušan Daloš                         

Poslanci OZ     -     Ján Hevier
		        Anna Magalová
                                Miroslav Masár
		        Ing. Július Šmýkal	

Neprítomní:            Mgr. Romana Dalošová – poslankyňa OZ
	
Ostatní prítomní:     Jarmila Chnápková – zapisovateľka
		         Ing. Lucia Duračková - kontrolórka		
		         Mária Dekanová	                    

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Doplnený bod: Zmena rozpočtu obce na rok 2014
4.	Návrh na zostavenie a predkladanie rozpočtu obce na roky 2015, 2016 a 2017 bez programovej štruktúry
5.	Návrh na schválenie pridelenia nájomného bytu
6.	Zásady hospodárenia s finančnými prostriedkami obce Rakovice  
7.	Rôzne 
8.	Záver

R o k o v a n i e :

Bod 1. Otvorenie zasadnutia a určenie overovateľov zápisnice.

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní je prítomná nadpolovičná väčšina poslancov obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Starosta obce predložil poslancom návrh na doplnenie bodu programu: Zmena rozpočtu obce na rok 2014. Za overovateľov zápisnice určil starosta obce poslancov Ing. Júliusa Šmýkala a Jána Heviera. O programe zasadnutia s doplnením bodu programu za bod 2 – nový bod Zmena rozpočtu obce na rok 2014 dal starosta hlasovať.

Hlasovanie:
Počet poslancov:                                            5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0

U z n e s e n i e   č.  71/2014
Obecné zastupiteľstvo v Rakoviciach
o d p o r ú č a
rokovať na zasadnutí OZ podľa programu uvedeného na pozvánkach s doplnením bodu programu Zmena rozpočtu obce na rok 2014. 

Bod 2. Kontrola uznesení.

Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  72/2014
Obecné zastupiteľstvo v Rakoviciach
k o n š t a t u j e,
že uznesenia z predchádzajúceho zasadnutia OZ boli splnené.

Bod 3. Zmena rozpočtu obce na rok 2014 

Materiály k tomuto bodu rokovania obdržali poslanci na zasadnutí zastupiteľstva, ide o 3. zmenu rozpočtu. Účtovníčka obce Mária Dekanová vysvetlila poslancom aké zmeny navrhuje v rozpočte. Dôležitým príjmom, ktorý nebol rozpočtovaný, je podiel na zisku Rakovice s.r.o., navýšili sa ostatné príjmy, transféry zo štátneho rozpočtu – obdržali sme finančné prostriedky na zabezpečenie činnosti komisie pre vykonanie registra obnovenej evidencie pozemkov, navýšili sa príjmy za služby. Drobné zmeny sa urobili taktiež vo výdavkoch obce. Zmeny – navýšenie výdavkov navrhujeme v programe Bezpečnosť, právo a poriadok, kde nám stúpajú výdavky na opravu verejného osvetlenia, na program 9 kultúra, program 14 iné spoločenské služby a administratívu. Z kapitálových výdavkov z programu šport sa znížil rozpočet, nakoľko multifunkčné ihrisko sa už v tomto roku nebude robiť. Kontrolórka obce nemala k tejto zmene rozpočtu pripomienky, poslanec Ing. Šmýkal navrhol predloženú zmenu rozpočtu schváliť.  Starosta dal o návrhu hlasovať. 

Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4         
                      proti:        0
                      zdržal sa:  0

U z n e s e n i e   č.  73/2014
Obecné zastupiteľstvo v Rakoviciach
s c h v a ľ u j e
zmenu rozpočtu obce Rakovice na rok 2014:
rozpočet obce po 3. zmene: 
•	príjmy obce Rakovice za rok 2014  : 778.148,00 eur
-	z toho príjmy bežného rozpočtu: 734.258,00 eur
-	z toho príjmy kapitálového rozpočtu: 8.197,00 eur
-	z toho príjmy z finančných operácií: 35.693,00 eur
•	výdavky obce Rakovice za rok 2013 : 778.148 ,00 eur
-	z toho výdavky bežného rozpočtu: 682.360,00 eur
-	z toho výdavky kapitálového rozpočtu: 57.435,00 eur
-	z toho výdavky z finančných operácií: 38.353,00 eur

Bod 4.  Návrh na zostavenie a predkladanie rozpočtu obce na roky 2015, 2016, 2017 bez programovej štruktúry  

Podľa zákona č. 583/2004 Z. z. o rozpočtových pravidlách územnej samosprávy je rozpočet obce základným nástrojom finančného hospodárenia v príslušnom rozpočtovom roku, ktorým sa riadi financovanie úloh a funkcií obce v príslušnom rozpočtovom roku. Rozpočet obce je súčasťou rozpočtu sektora verejnej správy. Rozpočtový rok je zhodný s kalendárnym rokom. Rozpočet obsahuje príjmy a výdavky, v ktorých sú vyjadrené finančné vzťahy k právnickým osobám a fyzickým osobám – podnikateľom pôsobiacich na území obce, ako aj k obyvateľom žijúcim na tomto území vyplývajúce pre ne zo zákonov a z iných všeobecne záväzných právnych predpisov, zo všeobecne záväzných nariadení obce, ako aj zo zmlúv. Rozpočet zahŕňa aj finančné vzťahy  - dotácie na úhradu nákladov preneseného výkonu štátnej správy. Súčasťou rozpočtu obce sú rozpočty príjmov a výdavkov rozpočtových organizácií zriadených obcou. Na hospodárenie týchto organizácií sa vzťahuje osobitný predpis. Rozpočet obce obsahuje zámery a ciele, ktoré bude obec realizovať z výdavkov rozpočtu obce (ďalej len „program obce“). Podľa § 4 ods. 5 zákona o rozpočtových pravidlách územnej samosprávy môže obecné zastupiteľstvo obce s počtom obyvateľov do 2000 rozhodnúť o neuplatňovaní programu obce. Táto možnosť neuplatňovania programu obce platí od 14.12.2013. Navrhujeme preto zostavenie a predkladanie rozpočtu obce na roky 2015, 2016 a 2017 bez programovej štruktúry. Kontrolórka obce odporučila tento návrh schváliť. Starosta obce dal hlasovať. 

Hlasovanie:
Počet poslancov:          			5 
Počet prítomných poslancov:      		4 
Počet prítomných poslancov pri hlasovaní: 	4
Hlasovanie:   za  :            4
	        proti:            0	           
        zdržal sa:      0

U z n e s e n i e   č.  74/2014
Obecné zastupiteľstvo v Rakoviciach
s c h v a ľ u j e
zostavenie a predkladanie rozpočtu obce na roky 2015, 2016 a 2017 bez programovej štruktúry. 
 
Bod 5.  Návrh na schválenie pridelenia nájomného bytu

Starosta obce oboznámil poslancov s tým, že sa nám uvoľnil dvojizbový menší byt v bytovom dome s.č. 209, nakoľko nám nájomníčka p. Kupková zomrela. Máme podaných viacero žiadostí na byt. Podľa VZN sa však prednostne posudzujú a prideľujú byty žiadateľov z našej obce. Dňa 2.10.2014 zasadala komisia na posudzovanie žiadostí na prideľovanie nájomných bytov. Ing. Šmýkal ako predseda komisie tlmočil poslancom návrh komisie na pridelenie bytu. Žiadatelia o byt boli vyzvaní na predloženie dokladov potrebných k posudzovaniu žiadostí, 2 oslovení žiadatelia sa vyjadrili, že pre nich je tento byt malý. Ďalšou žiadateľkou je pani Mária Števíková, ktorá predložila všetky potrebné doklady, a jej navrhuje komisia prideliť tento nájomný byt. Pani Števíková uhradila aj finančnú zábezpeku, ktorú podľa zákona je potrebné zaslať na účet nájomcu ešte pred podpísaním zmluvy. Ďalej komisia prerokovávala pridelenie – zmenu nájomného vzťahu v byte v bytovom dome s. č. 210. Nájomníkom bytu je p. Kotyza a býva v byte spolu s matkou. On je však väčšiu časť roka v zahraničí, preto si matka p. Ivanovičová podala žiadosť na pridelenie bytu od 1.1.2015, nakoľko synovi nájomný vzťah dňom 31.12.2014 končí. Nakoľko v tomto byte bývajú obidvaja, komisia odporúča prideliť tento byt p. Ivanovičovej. Starosta dal hlasovať o návrhu odporučení komisie hlasovať.  

Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e    č. 75/2014 
Obecné zastupiteľstvo v Rakoviciach
s c h v a ľ u j e
a) prideliť byt č. 1 v bytovom dome s. č. 209 nájomníkom Márii Števíkovej a Milanovi Števíkovi od 01.11.2014 
b) prideliť byt č. 2 v bytovom dome s. č. 210 nájomníčke Dane Ivanovičovej od 01.01.2015.
 
Bod 6. Zásady hospodárenia s finančnými prostriedkami obce Rakovice

Poslancom bol spolu s pozvánkou predložený návrh zásad hospodárenia s finančnými prostriedkami obce. Tento návrh bol vypracovaný v súlade so zákonom č. 523/2004 Z., z. o rozpočtových pravidlách verejnej správy a zákona č. 583/2004 Z. z. o rozpočtových pravidlách územnej samosprávy. Kontrolórka obce mala k uvedenému návrhu zásad pár pripomienok: navrhuje vyčiarknuť v § 1 bod 6, kde sa uvádza, že tieto zásady upravujú hospodárenie príspevkovej organizácie obce – my však takúto nemáme. V § 18 rezervný fond navrhla doplniť rezervný fond sa používa na nasledovné účely bod e) úhradu bežných výdavkov na odstránenie havarijného stavu majetku obce a bod f) likvidáciu škôd spôsobenú živelnými pohromami alebo inou mimoriadnou udalosťou. Ďalej kontrolórka navrhla v § 22 doplniť, „sa celková výška schválených príjmov a výdavkov môže zmeniť najviac o sumu 5000,00 eur“, slovko bežných (schválených príjmov a výdavkov), aby sa tým nemyslelo všetkých aj kapitálových príjmov a výdavkov. Poslanci nemali iné návrhy ani pripomienky, poslankyňa Anna Magalová navrhla tieto zásady so zapracovanými pripomienkami kontrolórky obce schváliť. Starosta dal o návrhu hlasovať.
 
Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  76/2014
Obecné zastupiteľstvo v Rakoviciach
s c h v a ľ u j e
zásady hospodárenia s finančnými prostriedkami obce Rakovice.

Bod 7. Rôzne

7.1.
Starosta obce oboznámil poslancov s tým, bolo založené občianske združenie „Združenie obcí Veselé ČOV“, ktoré vzniklo k tomu účelu, aby sa v každej z obcí dobudovala verejná kanalizácia, a hlavne na rekonštrukciu a rozšírenie spoločnej čističky odpadových vôd v obci Veselé. Zakladajúcimi členmi sú obce Veselé, Borovce, Rakovice a Dubovany, ktoré sú aj čiastkovými vlastníkmi čističky. Toto združenie bude podávať žiadosť o získanie finančných prostriedkov z eurofondov. Každá obec sa bude finančne spolupodieľať na financovaní na vypracovaní technických podkladov k žiadosti, na nákladoch na projektovú prípravu dostavby kanalizácií a dostavby ČOV, nákladov na inžinierskogeologický prieskum a geodetické práce. Alikvotná časť financovania každej obce bude záležať podľa vykonaných prác na projekte za  každú obec, na prácach vykonaných pri výstavbe kanalizácie v tej-ktorej obci. Na dostavbe čistiarne odpadových vôd by sa mala každá obec podieľať rovnakým dielom. Združenie obcí bude jednotlivým obciam vystavovať faktúry alikvotných nákladov potrebných na prípravu projektu, podanie žiadosti a ostatných prác. Starosta obce navrhuje schváliť spolufinancovanie obce Rakovice na prípravných prácach k vypracovaniu projektu a podania žiadosti na získanie finančných prostriedkov na dostavbu kanalizácií a spoločnej ČOV Veselé prostredníctvom Združenia obcí Veselé ČOV. Poslanci ani kontrolórka nemala voči tomuto pripomienky, poslanec Ing. Šmýkal navrhol schváliť spolufinancovanie obce na vypracovaní projektovej dokumentácie a súvisiacich podkladov k tomuto projektu. Starosta dal o návrhu Ing. Šmýkala hlasovať.
 
Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  77/2014
Obecné zastupiteľstvo v Rakoviciach
s c h v a ľ u j e
spolupodieľanie sa obce Rakovice na financovaní vypracovania projektovej dokumentácie a ostatných súvisiacich podkladov pre dobudovanie verejných kanalizácií obcí Borovce, Rakovice, Veselé a Dubovany, a dobudovania a rozšírenia spoločnej čistiarne odpadových vôd v obci Veselé, podľa zmluvy o združení finančných prostriedkov.
 
7.2.
V tomto roku sa uskutočnilo v našej obci vysporiadanie vlastníctva k pozemkom v rámci registra obnovenej evidencie pozemkov. Pri tomto sa zapísalo vlastníctvo pozemkov zapísaných vo vložkách pozemkových máp na listy vlastníctva do katastra nehnuteľností. ROEPom sa zapísala do vlastníctva obce aj parcela č. 813/103 nachádzajúca sa na predchádzajúcej parcele č. 806/48, ku ktorej nebol založený list vlastníctva. K starostovi obce sa dostala žiadosť jedného občana, ktorý má záujem stavať rodinný dom v obci Rakovice a ktorý kupuje pozemky susediace s uvedenou parcelou od vlastníkov pozemkov. Zatiaľ ich nemá vo vlastníctve, nakoľko v súčasnosti prebieha dedičské konanie k uvedeným nehnuteľnostiam. Starosta dal vypracovať geometrický plán na rozdelenie tejto novozniknutej parcely, nakoľko parcela zahŕňa v sebe aj existujúcu cestu – miestnu komunikáciu. Ak je o túto parcelu záujem, obec ju pre svoju potrebu nepotrebuje, je preto na rozhodnutí obecného zastupiteľstva, či dá tento nepotrebný majetok obce k odpredaju. Poslanec Ing. Šmýkal navrhol, aby sme postupovali v súlade so zákonom o majetku obcí č. 138/1991 Z. z. priamym predajom. Podľa uvedeného by mala obec zverejniť zámer na predaj majetku, zverejniť aj lehotu na doručenie cenových ponúk záujemcom. Kontrolórka obce nemala pripomienky k tomuto návrhu. Starosta dal o tomto návrhu Ing. Šmýkala hlasovať. 

Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0
                    zdržal sa:   0

U z n e s e n i e   č.  78/2014
Obecné zastupiteľstvo v Rakoviciach
s c h v a ľ u j e
zámer odpredaja pozemku p. č. 806/72 o veľkosti 321 m2 – záhrada, vytvorenej na základe geometrického plánu č. 670-45/2014 vytvoreným Milanom Kollárom – geodetom, Dubovany č. 243, podľa § 9a Zákona č. 138/1991 Zb. o majetku obcí priamym predajom. Termín na doručenie cenových ponúk záujemcov sa stanovuje na 3.12.2014. 

7.3.
Ďalej starosta obce predložil prítomným poslancom žiadosť, s ktorou sa na neho obrátila  vlastníčka nehnuteľnosti v obci Rakovice, a ktorá užíva pozemok susediaci s jej pozemkom, ktorý doteraz nemal uvedené vlastníctvo v katastri nehnuteľností. Tento pozemok, ktorý užíva, sa zápisom vrámci ROEPu dostal zčasti do vlastníctva obce Rakovice. Tento pozemok, ktorý obhospodaruje, sa nachádza za jej pozemkom, nie je k nemu prístup z inej strany. Časť tohto pozemku, ktorá je vo vlastníctve obce, by chcela od obce odkúpiť. Bolo by však potrebné dať vypracovať geometrický plán a tento pozemok na ňom vyčleniť. Poslankyňa Magalová navrhla, aby sa schválil zámer obce predať pozemok podľa vypracovaného geometrického plánu podľa zákona o majetku obcí na základe osobitného zreteľa za cenu 5,00 eur za 1 m2. Zámer obce je potrebné najprv zverejniť na obdobie 15 dní a potom sa môže o ňom rokovať. Starosta obce dal o návrhu.

Hlasovanie:
Počet poslancov:                                            5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0	           
         zdržal sa:   0

U z n e s e n i e   č.  79/2014
Obecné zastupiteľstvo v Rakoviciach
s c h v a ľ u j e
zámer odpredaja časti pozemku odčleneného z parcely p. č. 815/1 na základe vypracovaného geometrického plánu podľa zákona o majetku obcí na základe osobitného zreteľa. 

7.4.
Starosta obce oboznámil poslancov, že p. Štefan Hochel, Borovce č. 295, chce odpredať svoje pozemky v k. ú. Rakovice, na ktorých mal parkovisko pre svoju kamiónovú dopravu. Jedná sa o parcely č. 70/3 a 70/8. Pre našu obec by to bol ideálny pozemok pre vybudovanie zberného dvora. Na pozemku je vybudovaná elektrická, vodovodná prípojka, je oplotený zo všetkých strán, na pozemku sa nachádza unimobunka s elektrickou prípojkou. Pozemok chce predať za cenu 35,00 eur za 1 m2 so všetkými vybudovanými prípojkami  Svoju ponuku predovšetkým predniesol obci. Je na našom zvážení, či máme na to finančné prostriedky, prípadne či by sme mali o tento pozemok záujem.
 
Hlasovanie:
Počet poslancov:                                           5
Počet prítomných poslancov:                        4 
Počet prítomných poslancov pri hlasovaní:  4
Hlasovanie:   za  :          4
	          proti:        0,         zdržal sa:   0

U z n e s e n i e   č.  80/2014
Obecné zastupiteľstvo v Rakoviciach
b e r i e   n a   v e d o m i e 
informácie starostu obce o zámere odpredaja pozemkov vlastníkom nehnuteľnosti v katastri našej obce.

7.5.
Starosta obce otvoril ďalší bod rokovania. V roku 2014 bude 6. decembra v sobotu. Poslanec Ing. Šmýkal navrhol, aby sa deťom obce do 12 rokov veku zabezpečili a rozdali balíčky a poukážky tak ako v minulom roku. Balíček mal hodnotu 3,00 eurá a poukážka mala hodnotu 7,00 eur. Starosta dal na zváženie poslancom, či príchod Mikuláša budeme robiť vonku pred kostolom alebo vo vnútri v budove základnej školy. Poslanci sa dohodli, že urobíme Mikuláša vonku. Detí obce Rakovice do 12 rokov veku k 31.12.2014 je 76, balíčky sa zabezpečia aj pre pomocníkov pri usporiadaní akcie – pre členov krúžkov Centra voľného času pri ZŠ s MŠ Rakovice, spolu teda 85 balíčkov. Po rozdaní balíčkov každoročne zapaľuje Mikuláš obecný vianočný stromček pred kostolom a zároveň aj vianočné osvetlenie v obci. Starosta dal o návrhu na uskutočnenie akcie Rakovický Mikuláš a zabezpečenie balíčkov a poukazov pre deti hlasovať.

Hlasovanie:
Počet poslancov:          			5
Počet prítomných poslancov:      		4 
Počet prítomných poslancov pri hlasovaní: 	4
Hlasovanie:     za  :        4
	         proti:         0	           
         zdržal sa:   0

U z n e s e n i e   č.  81/2014
Obecné zastupiteľstvo v Rakoviciach
s c h v a ľ u j e
a)	uskutočniť akciu dňa 6.12.2014 pod názvom Rakovický Mikuláš o 14,00 hodine pred kostolom v Rakoviciach, 
b)	zabezpečiť deťom obce Rakovice vo veku od 0 – do 12 rokov vrátane ku dňu 31.12.2014 poukaz na nákup tovaru v potravinách v obci Rakovice v hodnote 7,00 eur,
c)	zabezpečiť deťom obce Rakovice a deťom, ktoré zabezpečia kultúrny program z CVČ pri ZŠ s MŠ Rakovice, mikulášske balíčky v hodnote cca 3,00 eurá.

7.6.
Starosta obce povedal, že zostaneme pri akciách poriadaných koncom roka. Už po tri roky sme s úspechom a dobrým ohlasom od občanov usporiadali akciu s názvom adventné nedele. Poslanec Ján Hevier už minulý rok navrhol, aby každá zo 4 adventných nedieľ bola zabezpečovaná nejakou organizáciou pracujúcou v obci, napríklad hasiči, kolkári, jednota dôchodcov a keďže ďalšiu organizáciu nemáme, tak by mohli zabezpečiť organizáciu jednej adventnej nedele poslanci. Hneď v prvú adventnú nedeľu po svätej omši bude ZŠ s MŠ Rakovice predávať pred kostolom výrobky detí, adventné vence, ktoré zhotovili na krúžkoch. Počas predaja poslanci OZ budú ponúkať všetkým prítomným koláče a nejaký nápoj. V minulom roku sa na prípravu nápoja prihlásil Ing. Šmýkal. Jeho „horúce jablko“ malo v minulom roku veľký úspech, preto sa podujal urobiť ho aj tento rok.  Na 2. adventnú nedeľu si hasiči pripravia pochutiny zo zemiakového cesta tak ako minulý rok. Na 3. adventnú nedeľu zabezpečia  občerstvenie kolkári, minulý rok bol omastený chlieb s cibuľou a varené víno. ZŠ s MŠ v sobotu pred 3. adventnou nedeľou pripravuje vianočnú akadémiu, kde tiež deti predávajú svoje výrobky vyrobené na  krúžkoch a tvorivých dielňach. 4. adventnú nedeľu  organizačne zabezpečí Jednota dôchodcov, pripravia medovníky a vianočný punč. Občania mal k punču len jednu pripomienku, menej ovocia a viacej punču. Starosta dal o usporiadaní týchto podujatí v rámci adventných nedieľ hlasovať.   

Hlasovanie:
Počet poslancov:       			            5
Počet prítomných poslancov:      		4 
Počet prítomných poslancov pri hlasovaní: 	4
Hlasovanie:   za  :      	4   
	        proti:      	0
               zdržal sa:	0

U z n e s e n i e   č.  82/2014
Obecné zastupiteľstvo v Rakoviciach
s c h v a ľ u j e
usporiadať kultúrno-spoločenské podujatie s názvom „Adventné nedele v Rakoviciach“ počas štyroch adventných nedieľ v mesiaci december pred kostolom v Rakoviciach s podávaním vianočného punču, vareného vína a občerstvenia. 

7.7.
Na budúce zasadnutie OZ máme naplánované výberové konanie na funkciu hlavného kontrolóra obce. Terajšia kontrolórka mala funkčné obdobie od 1.1.2009 do 31.12.2014. Obecné zastupiteľstvo by malo ešte pred výberom určiť hlavnej kontrolórke pracovný úväzok od nového funkčného obdobia. Toho, čo musí kontrolórka, skontrolovať je čím ďalej viac, vypracováva správy, či už pre obecné zastupiteľstvo, pre audítora. Ing. Šmýkal navrhol kontrolórke na ďalšie funkčné obdobie úväzok 0,06. Poslanci nemali iné návrhy, starosta obce dal o ňom hlasovať.

Hlasovanie:
Počet poslancov:       			            5
Počet prítomných poslancov:      		4 
Počet prítomných poslancov pri hlasovaní: 	4
Hlasovanie:   za  :      	4   
	        proti:      	0
               zdržal sa:	0

U z n e s e n i e   č.  83/2014
Obecné zastupiteľstvo v Rakoviciach
s c h v a ľ u j e
a)  pracovný úväzok hlavného kontrolóra na 0,06 pracovného úväzku pri 40 hodinovom   týždennom pracovnom čase,  t.j. 2,4 hodiny týždenne
b)   plat hlavného kontrolóra určiť podľa zákona č. 369/1990 Z. z. podľa § 18c ods. 1.  
  
7.8.
Starosta obce sa pýtal poslancov, či uskutočníme spoločné posedenie poslancov, starostu, kontrolórky aj s manželmi a manželkami a pracovníčok obecného úradu ako je zvykom pri ukončení volebného obdobia. Poslanec Hevier navrhol, aby sa toto posedenie uskutočnilo 6. decembra 2014. Ďalej navrhol uskutočniť posedenie v Borovciach v pivárni Humno. Poslanci s týmto návrhom súhlasili. 
 
Hlasovanie:
Počet poslancov:       			            5
Počet prítomných poslancov:      		4 
Počet prítomných poslancov pri hlasovaní: 	4
Hlasovanie:   za  :      	4   
	        proti:      	0
               zdržal sa:	0

U z n e s e n i e   č.  84/2014
Obecné zastupiteľstvo v Rakoviciach
s c h v a ľ u j e           
uskutočniť spoločné posedenie starostu, poslancov, kontrolórky s rodinnými príslušníkmi a pracovníčok obecného úradu dňa 6. decembra 2014 v pivárni Humno v Borovciach pri príležitosti ukončenia volebného obdobia 2010 - 2014.

Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:     Ing. Július Šmýkal                      ............................................

                                           Ján Hevier                                  ............................................

Zápisnicu zapísala:            Jarmila Chnápková                     ...........................................

                                                  Dušan   D a l o š
                                                  starosta obce